Fatoumata Kébé

Fatoumata Kébé (Montreuil (Sena-Saint Denis), 1985eko ekainaren 26a) astronomo, astrofisikari eta hezitzaile frantziarra da, eta espazioaren kutsaduran espezializatuta dago.

 Biografia 
Fatoumata Kébé Montreuilen jaio zen 1985ean. Aita, orga jasotzaileen langilea, eta ama, garbiketako langilea, Maliko Kayes eskualdekoak ziren jatorriz. Fatoumata Noisy-le-Sec-en hazi zen, eta bertan batxilergo zientifikoa gainditu zuen.

Espazioaz interesatu zen zortzi urterekin bere aitaren entziklopedia astronomikoa aurkitu zuenean. Pierre eta Marie Curie Unibertsitatean Ingeniaritza Mekanikoan lizentziatu ondoren, Fluidoen Mekanikan masterra lortu zuen unibertsitate berean, eta, jarraian, Tokioko Unibertsitatean Ingeniaritza espaziala ikasten eman zuen azken urtea. Ondoren, Astronomiako doktoregoa prestatu zuen Institut de mécanique céleste et de calcul des éphémérides-en, eta Étude de l 'influence des incréments de vitesse impulnels sur les trajectoires de débris spatiaux (Bulkada-abiaduraren igoeren eraginaren azterketa hondakin espazialen ibilbideetan) izeneko tesia defendatu zuen Pierre eta Marie Curie Unibertsitatean 2016ko abenduan. 

Espazio-konkistaren «giza hondakinetan» interes berezia du. Bere lana, beste zientzialari batzuenarekin batera, hondakin horiek espazioan murrizteko modua aurkitzea da. Adituak objektu horiek zatikatzera daramaten gertaerak modelatzen lan egiten du, talken edo leherketen bidez.

Connected Eco proiektua jarri zuen martxan, Maliko emakumeen laguntzarekin, ingurumena nekazaritza intentsibotik babesteko. Proiektuak Telekomunikazioen Nazioarteko Batasunaren Gazte Berritzaileen Saria irabazi zuen. Langile auzoetan astronomia tailerrak antolatzen dituen Éphémérides elkarteko arduraduna da. Astronomian emakumeen karrera sustatzen duten bi elkartetako kidea da: Femmes et Sciences eta Women in Aerospace.

2020an argitaratu zuen Lettres à la Lune (Ilargiari gutunak). Bertan, gure satelitearen historia alderdi zientifikotik azaltzen du, baina baita mitoen eta zibilizazioek emandako elezaharren azterketatik ere.
 Lanak 

 Eleberriak 

 La Lune est un roman, Slatkine (2019)
 Lettres à la Lune, Slatkine (2020)
 Au-delà du ciel, Les Arènes (2024)

 Sariak eta aintzatespenak 

 2015ean, espazioko emakumeei buruzko Parisko Arte eta Lanbideen Museoko Space Girls Space Women erakusketako aurpegietako bat izan zen.
 Vanity Fair aldizkariak munduko emakume frantziar garrantzitsuenetako bat bezala izendatu zuen 2018an.
 2021ean, Merituaren Ordena Nazionaleko zaldun izendatu zuten. (2021eko azaroaren 24ko dekretua).

 Erreferentziak 

 Kanpo estekak 

 "Erretratua: Faoumata Kébé, Ilargia helburu duen astronomoa" Elle, 2020ko uztailaren 14a
 Kessler sindrome

Kategoria:Frantziako astronomoak
Kategoria:Emakume astronomoak
Kategoria:Astrofisikariak
Kategoria:Hezitzaileak
Kategoria:Emakume zientzialariak
Kategoria:Emakume ikertzaileak